*Proiect*

**GUVERNUL REPUBLICII MOLDOVA**

**H O T Ă R Â R E** nr.1

Odin \_\_\_\_ \_\_\_\_\_\_\_\_\_\_\_\_\_\_12022

Chişinău

**Cu privire la aprobarea Programului național privind învățarea limbii române de către minoritățile naționale, inclusiv populația adultă, pentru anii 2022-2025**

**------------------------------------------------------------**

În temeiul prevederilor art. 10 din Codul educaţiei al Republicii Moldova nr.152 din 17 iulie 2014 (Monitorul Oficial al Republicii Moldova, 2014, nr. 319-324, art. 634) şi în conformitate cu Programul de guvernare „Moldova vremurilor bune”, Guvernul HOTĂRĂŞTE:

**1.** Se aprobă Programul național privind învățarea limbii române de către minoritățile naționale, inclusiv populația adultă, pentru anii 2022-2025 (se anexează).

**2.** Ministerul Educaţiei și Cercetării va prezenta Guvernului anual, până la data de 1 martie, raportul privind executarea Programulului național privind învățarea limbii române de către minoritățile naționale, inclusiv populația adultă, pentru anii 2022-2025.

**3.** Controlul executării prezentei hotărâri se pune în sarcina Ministerului Educaţiei și Cercetării.

**Prim-ministru Natalia GAVRILIȚĂ**

**Contrasemnează:**

**Ministrul educației**

**și cercetării** **Anatolie TOPALĂ**

Anexă

la Hotărârea Guvernului nr.­­­­­­

**PROGRAMUL NAȚIONAL**

**PRIVIND ÎNVĂȚAREA LIMBII ROMÂNE DE CĂTRE MINORITĂȚILE NAȚIONALE, INCLUSIV POPULAȚIA ADULTĂ**

**pentru anii 2022-2025**

1. **INTRODUCERE**

A devenit axiomatic faptul că lumea reală este destinată contextelor deschise şi culturilor cu geometrie variabilă, iar diversitatea e un atribut intrinsec al socialului, al naturii şi culturii. Încadrată într-un context geografic, istoric, cultural complex şi dinamic, Republica Moldova este un spaţiu care nu face excepţie de la tendinţa actuală de accentuare a diversităţii structurilor sociale. Pluralitatea sa culturală constitutivă a fost creativ îmbogăţită de contextele istorice, pe care le-a acumulat, contexte ce abundă în contacte, interacţiuni şi împrumuturi culturale reciproce. Aşa se face că Republica Moldova este o ţară multiculturală, cu numeroase inserţii din culturile statelor vecine, dar fără a avea zone segregate etnic şi fără a fi caracterizată printr-un vid de populaţie majoritară.

Conform recensământului din 2014, comunitatea etnică de bază o constituie populația băștinașă care, conform Legii nr. 90 din 26.04.2012, Cu privire la recensământul populației și al locuințelor din Republica Moldova în anul 2014, în proporție de 75% sunt moldoveni, inclusiv 7% se consideră români. Conform aceluiași recensământ, alte comunități etnice reprezintă minorități (18% din totalul populației). Zonele cu cea mai mare diversitate etnică sunt cele de la nordul (ucraineni, ruși, romi), sud-estul (găgăuzi și bulgari) și estul Republicii Moldova (ruși, ucraineni etc.). Principalele grupuri etnice din R. Moldova interacționează prin intermediul limbii, culturii, diversității, obiceiurilor, tradițiilor și folclorului.

Diversitatea culturală a RM își lasă amprenta asupra relațiilor interpersonale, comunicării interculturale și chiar asupra inserției sociale și profesionale a minorităților naționale. S-a format o tradiție ca reprezentanții diferitelor etnii să conviețuiască în cooperare și înțelegere. În ultimii ani, se conturează o atitudine favorabilă a minorităților naționale față de învățarea și utilizarea limbii române, iar reprezentanții minorităților etnice sunt interesați să se integreze într-o societate consolidată prin participarea la activități proactive din punct de vedere social.

Statul Republica Moldova demonstrează un interes deosebit pentru afirmarea individului și a comunităților minorităților naționale prin sporirea gradului de implicare a acestora în viața socială, culturală, economică și politică a țării. Integrarea individului în societate, participarea sa activă la viața comunității reclamă respectarea unor condiții de bază privind asigurarea drepturilor și libertăților omului.

*Programul național privind învățarea limbii române de către minoritățile naționale, inclusiv populația adultă, pentru anii 2022-2025* (în continuare – Program) este elaborat în conformitate cu următoarele documente: Strategia națională de dezvoltare **„**Moldova 2030”, Programul de guvernare „Moldova vremurilor bune”, Obiectivele Dezvoltării Durabile **„**Educația 2030”, Competențele-cheie pentru învățarea pe parcursul întregii vieți (Bruxelles, 2018), Codul educației (2014).

Elaborarea *Programului național privind învățarea limbii române de către minoritățile naționale*, inclusiv populația adultă, pentru anii 2022-2025, a fost determinată de un șir de factori:

1. Sub aspect economic, valoric, social și educațional se atestă:
* discrepanța între așteptările societății și calitatea educației lingvistice;
* discrepanța între politica lingvistică de stat, protecția și predarea limbii oficiale a statului și creșterea rolului limbii române în economia națională;
* discrepanța între modul cum percep individul și societatea limba ca o valoare națională;
* discrepanța între procesele de globalizare, internaționalizare, digitalizare a educației și prioritățile sistemului educațional din R. Moldova.
1. Multitudinea de factori intrinseci și extrinseci:

*Factorii intrinseci:*

* expirarea termenului de validitate a *Programului național pentru îmbunătățirea calității învățării limbii române în instituțiile de învățământ general cu instruire în limbile minorităților naționale (2016-2020);*
* valorificarea prevederilor analitice din Raportul de totalizare privind realizarea *Programului National pentru îmbunătățirea calității învățării limbii române în instituțiile de învățământ general cu instruire în limbile minorităților naționale (2016 – 2020);*
* necesitatea ralierii politicilor educaționale la politicile statului, reflectate în: *Strategia de consolidare a relațiilor interetnice în Republica Moldova pentru anii 2017-2027, Planul național de acțiuni, Programul de activitate al Guvernului Republicii Moldova, Planul de pregătire și răspuns la infecția cu Coronavirus COVID-19 în Republica Moldova,* precumși în alte documente de politici publice conexe pentru atingerea obiectivelor strategice de dezvoltare a educației lingvistice;
* necesitatea fundamentării și elaborării unor demersuri conceptuale, metodologice, manageriale și praxiologice de dezvoltare a sistemului de politici lingvistice de stat pe termen mediu și lung;
* necesitatea de a dezvolta un sistem de educație lingvistică sustenabilă pentru toate părțile interesate, fără deosebire de vârstă și profesie;
* necesitatea creării unui mecanism de asigurare a competitivității limbii române la cel mai înalt nivel sociolingvistic;
* necesitatea promovării patrimoniului cultural național ca un element definitoriu al identității naționale;
* necesitatea consolidării instituționale prin adoptarea unui cadru normativ, raliat la nevoile comunității.

*Factorii extrinseci:*

* necesitatea ralierii politicilor educaționale naționale la documentele și acordurile internaționale care vizează și R. Moldova, la documentele elaborate de ONU, Consiliul Europei, Uniunea Europeană, OECD și alte organisme internaționale, la Obiectivele de Dezvoltare Durabilă (ODD), la prevederile Acordului de Asociere cu Uniunea Europeană și Parteneriatul Global pentru Educație, la Cadrul European Comun de Referință pentru Limbi;
* necesitatea transferului și implementării în sistemul de educație lingvistică al Republicii Moldova a unor experiențe, inovații și bune practici internaționale.

 Sub aspect structural, *Programul național privind învățarea limbii române de către minoritățile naționale, inclusiv populația adultă, pentru anii 2022-2025* este conceput pe mai multe niveluri, în care sarcinile specifice sunt detaliate în cadrul activităților strategice care, la rândul lor, vor acoperi un set de activități la diferite niveluri. În legătură cu fiecare sarcină, se preconizează, de asemenea, a se indica instituțiile și funcționarii responsabili, termenele planificate și costurile estimate.

**Concordanța cu Strategia Națională de Dezvoltare (SND-2030)**

 Strategia directoare de acțiune care constă în sporirea calității vieții cetățenilor Republicii Moldova, fără deosebire de vârstă, mediul de reședință, sex, etnie, dizabilitate, religie și alte diferențe, în care *niciun om nu trebuie lăsat în urmă*, reprezintă finalitatea concepută în *Strategia națională de dezvoltare ,,Moldova 2030”*, aprobată prin HG nr.377/2020.

 Programul asigură coerență obiectivelor și țintelor setate în SND-2030 și contribuie la realizarea a trei obiective (nr. 4, 8 și 9) și anume: *garantarea educației de calitate pentru toți și promovarea oportunităților de învățare pe tot parcursul vieții; asigurarea unei guvernări eficiente și incluzive și a supremației legii; promovarea unei societăți pașnice, sigure și incluzive.* În acest sens, *Programul* propune concentrarea pe promovarea integrării sociale ca proces bi-/ și multidirecțional, în special prin promovarea implicării active a tuturor grupurilor etnice în toate domeniile relevante, cum ar fi educația, cultura și angajarea în câmpul muncii, în special în sectorul public, și prin consolidarea în ansamblu a contactelor interculturale în societate; nu numai prin îmbunătățirea abilităților lingvistice, dar și prin dezvoltarea politicilor de coeziune socială în toate sectoarele relevante.

**Concordanța cu Obiectivele de Dezvoltare Durabilă (ODD)**

În R. Moldova, demersul politic s-a orientat spre Obiectivele de Dezvoltare Durabilă (ODD) prin punerea în aplicare a Agendei de Dezvoltare Durabilă 2030. Obiectivele pun în evidență importanța ,,reducerii inegalităților în interiorul țărilor și dintre țări” și se întemeiază pe principiul nondiscriminării prin asumarea angajamentului de a colecta date detaliate separate, pentru a identifica subgrupurile populației care ar putea fi ,,lăsate în urmă”. Totodată, Programul aduce în prim- plan o abordare cuprinzătoare, în raport cu minoritățile naționale/etnice, în scopul respectării principiului ,,*a nu lăsa pe nimeni în urmă*”. Prin urmare, *Programul* vizează două Obiective de Dezvoltare Durabilă: ODD 4 și ODD 10:

**ODD 4 ,,Educație de calitate”**

 Un prim demers strategic este accesul la educația de calitate, care este esențială pentru funcționarea adecvată a unei societăți durabile. ODD 4 ,,Educație de calitate” este axat pe asigurarea unei educații de înaltă calitate, incluzive și echitabile pentru toți și promovarea oportunităților de învățare pe întreg parcursul vieții. Acest demers are drept scop asigurarea ca toți oamenii, fără deosebire de sex, vârstă, rasă și *origine etnică*, precum și persoanele cu nevoi speciale, emigranții, persoanele indigene, copii și tineri, în special cei aflați în situații vulnerabile, să poată învăța pe tot parcursul vieții, pentru a-i ajuta să dobândească cunoștințele și abilitățile necesare, pentru a beneficia de oportunitățile de participare și integrare deplină în societate.

 ***Ținta 4.7.*** *,,Până în 2030, a se asigura ca toți elevii să dobândească cunoștințele și competențele necesare pentru promovarea dezvoltării durabile, inclusiv prin educația pentru dezvoltare durabilă și stilul de viață durabil, drepturile omului, egalitatea de gen, prin promovarea unei culturi a păcii și nonviolenței, prin cetățenia globală și aprecierea diversității culturale și a contribuției culturii la dezvoltarea durabilă”.*

 Din perspectiva țintei 4.7, *Programul* va contribui la îmbunătățirea procesului de predare-învățare a limbii române pentru minoritățile naționale/etnice atât în instituțiile de învățământ general, cât și în cele pentru adulți. De asemenea, Programul va oferi instruiri persoanelor aparținând minorităților naționale, în special prin predarea limbii române, pentru crearea condițiilor necesare în vederea recrutării acestora la toate nivelurile administrației publice.

**ODD 10: „Reducerea inegalităților în interiorul țărilor și de la o țară la alta”**

 ***Ținta 10.2.*** *,,Până în 2030, abilitarea și promovarea incluziunii sociale, economice și politice a tuturor, indiferent de vârstă, sex, dizabilitate, rasă, etnie, origine, religie, statut economic sau de altă natură”.*

 Minoritățile sunt parte integrantă a societății din R. Moldova. Programul încurajează participarea efectivă a persoanelor care aparțin minorităților naționale la viața publică, culturală, socială și economică, cu respectarea principiului egalității între femei și bărbați. Un alt aspect ține de comunicarea mai eficientă între autorități și societatea civilă, în special, segmentul reprezentat de minoritățile naționale/etnice. Totodată, *Programul* va promova păstrarea și dezvoltarea identității lingvistice, etnice și culturale a minorităților naționale.

 ***Ținta 10.3.****,,Asigurarea de oportunități egale și reducerea inegalității rezultatelor, inclusiv prin eliminarea legilor, politicilor și practicilor discriminatorii și promovarea legislației, politicilor și acțiunilor corespunzătoare în acest sens*.”

 Pentru a contribui la atingerea acestei ,,ținte”, *Programul* va promova implicarea activă a societății civile în sesizarea organelor competente despre cazurile de instigare la ură interetnică, discriminare și exprimare a intoleranței. Din punctul de vedere al cadrului legal, *Programul* va contribui la perfecționarea acestuia în contextul politicii de integrare, în special, cu privire la interzicerea instigării la ură. Elaborarea și aplicarea unor instrumente practice și eficiente de monitorizare şi raportare a stereotipurilor negative și instigării la ură în spațiul mediatic vor reprezenta elementele importante ale Programului.

**Concordanța cu cadrul bugetar pe termen mediu (CBTM)**

Din perspectiva finanțării, *Programul național privind învățarea limbii române de către minoritățile naționale, inclusiv populația adultă, pentru anii 2022-2025* este corelat cu cadrul bugetar pe termen mediu, estimându-se nevoile de finanțare pentru sectorul educațional, pe baza bugetului prevăzut, fiind propuse și sursele alternative de finanțare a sistemului de învățământ. Costul activităților preconizate este estimat în baza modelelor de simulare.

**Concordanța cu prioritățile Guvernului și documentele de planificare și de politici publice**

 Prezentul document de politici transpune viziunea din *Programul de activitate al Guvernului ,,Moldova vremurilor bune”* în acțiuni de sporire a nivelului de cunoaștere a limbii române de către minoritățile etnice, de perfecționare a competențelor funcționarilor publici în lucrul cu comunitățile interetnice și de încurajare a comunicării dintre autorități și grupurile etnice minoritare, precum și de promovare a dialogului intercultural. De asemenea, *Planul de acțiuni al Guvernului pentru anii 2021-2022*, aprobat la 13 octombrie 2021, prevede dezvoltarea mecanismului de implementare a etapei a II-a a Strategiei *de consolidare a relațiilor interetnice în Republica Moldova pentru anii 2017- 2027*, aceasta fiind inclusă ca o acțiune separată în capitolul XXII *Relații Interetnice*.

1. **SITUAŢIA ACTUALĂ ŞI PROBLEMELE IDENTIFICATE**

Limba oficială a statului este un factor esențial în evoluția comună a cetățeanului și a statului. Nivelul de dezvoltare și competitivitate a cetățeanului, bunăstarea și calitatea vieții acestuia, precum și limba și cultura identifică contextul dezvoltării unei societăți civile active. Fiecare persoană cu reședința permanentă în R. Moldova ar trebui să cunoască limba română și să o folosească în comunicare, în conformitate cu actele normative care specifică îndatoririle și drepturile cetățenilor.

Analiza problematizată a situației în sectorul educației lingvistice a scos în evidență șasemari provocări privind dezvoltarea acestui sector pe termen mediu și termen lung. În mare parte, aceste provocări sunt corelate cu dimensiunile sistemului de învățământ, care determină particularitățile demersului analitic în cadrul *Programului național privind învățarea limbii române de către minoritățile naționale, inclusiv populația adultă, pentru anii 2022-2025*. Acest demers analitic se va axa strict pe o abordare generalizatoare a problemelor din perspectiva ierarhizării acestora, stabilirii cauzelor și a consecințelor, identificării și formulării obiectivelor generale, specifice și a acțiunilor necesare pentru atingerea acestora.

**2.1. Dimensiunea politicii lingvistice în educație corelată cu atitudinea față de învățarea limbii oficiale a statului**

 **Provocarea 1.** *Ralierea insuficientă a politicii lingvistice la cerințele pieței muncii față de nivelul de cunoaștere a limbii oficiale a statului; instituțiile de învățământ încă nu asigură pregătirea de specialiști în calificările relevante pentru nevoile socioeconomice ale Republicii Moldova*.

 **Cauze:**

- Lipsa unui mecanism de punere în aplicare a modelelor de educație bilingvă/multilingvă în vederea dezvoltării competențelor bilingve, prevedere recunoscută și sprijinită prin art.10 din Codul educației;

- Insuficiența de reglementări relevante privind punerea în aplicare a Planului-cadru de educație bilingvă/multilingvă și modul în care școlile ar putea să planifice repartizarea limbilor de predare a disciplinelor de studiu (criterii de aprobare);

- Lipsa unui sistem de certificare a competențelor lingvistice ale profesorilor, care să poată preda conform metodologiei CLIL *(Content and Language Integrated Learning , cf. Marsh & Marsland 1999/Învățarea integrată a conținutului și limbii*), carese aplică pe larg în diferite ţări*.*

- Absența unor măsuri de sprijin al dezvoltării profesionale, de stimulare a practicilor inovatoare, de creștere a motivației de a promova modele educaționale bilingve sau multilingve propice contextelor socioeconomice;

- Statutul neobligatoriu de studiu al limbii române în învățământul preșcolar;

- Reglementarea insuficientă a raportului în utilizarea limbii oficiale și a altor limbi în spațiul public informațional.

**Consecințe:** Neglijareapoliticii lingvistice a statului în educație și atitudinea refractară față de învățarea limbii oficiale a statului va diminua succesul managementului lingvistic, precum și rolul limbii oficiale a statului în societate.

**2.2. Dimensiunea capitalului uman în sistemul de educație lingvistică**

**Provocarea 2:** *Insuficiența* *generalizată de cadre didactice calificate, bine pregătite (în special, din rândul absolvenților cu profil pedagogic) și scăderea motivației de a profesa în domeniul educației lingvistice.*

**Cauze:**

- Lipsă de cadre didactice și manageriale în filiera de educație lingvistică bilingvă;

- Lipsa unui sistem de formare a competențelor lingvistice de specialitate în limba română la profesorii care predau alte discipline școlare decât limba română;

- Ponderea redusă a cadrelor didactice tinere în raport cu cadrele didactice de vârstă pre-pensionară/ pensionară;

- Motivare limitată.

**Consecințe:** Calificarea insuficientă a profesorilor**,** nivelul scăzut de competențe didactico-lingvistice, motivația insuficientă și prestanța joasă a cadrelor didactice, care influențează direct performanța însușirii limbii române la toate nivelurile sistemului de învățământ (general, profesional-tehnic, superior, învățarea pe tot parcursul vieții) pot provoca o criză profundă în asigurarea unei educații lingvistice de calitate.

**2.3. Dimensiunea optimizării continue a conținutului învățămîntului în limba română**

**Provocarea 3*:*** *Corelația insuficientă între conținutul educației în limba română și cerințele sociale specifice față de nivelul de competență lingvistică.*

**Cauze:**

**-** Lipsa de date fiabile privind discrepanțele dintre conținutul învățământului și rezultatele finale ale studiilor; materia este predată doar pentru examen sau fără respectarea programelor de studii și a standardelor educaționale, fiind ignorată necesitatea dezvoltării de competențe;

- Inconsecvențe în Curriculum: Programul-cadru acordă prioritate lingvisticii textuale, înțelegerii limbii, vorbirii în public și scrierii, iar standardele educaționale se concentrează pe înțelegerea și dezvoltarea adecvată a textelor. În același timp, programa de examen formulează una dintre cerințe: să se creeze texte de volumul și genul indicat, să se înțeleagă etapele procesului de scriere și să se folosească aceste cunoștințe în scris;

- Inexistența unui mecanism de evaluare a calității mijloacelor didactice auxiliare (caiete de exerciții, seturi de exerciții sau sarcini, manuale etc.);

- Insuficiența de instrumente/materiale pentru dezvoltarea limbii vorbite (suporturi didactice audio cu opere sau fragmente literare, folclorice și dialectale pentru stiluri diferite de limbaj);

- Cunoștințe slabe privind programele eficiente de educație bilingvă.

**Consecințe:** Programele de studii actuale, fiind foarte încărcate, nu au un impact profund, ci unul superficial asupra rezultatelor învățării. Curriculumul este prea amplu și prea complex pentru ca să se raporteze la vârsta și interesele elevului. Deci există o disproporție între cerințe și materia de studiu propusă. În consecință, apar tot mai multe reacții de respingere: elevii nu mai citesc cărți, nu mai vor să studieze literatura. Lucrările de examen de maturitate arată că din ce în ce mai puțini elevi sunt capabili să descifreze subiectul unui text, ideea principală. Elevii nu mai sunt în stare să analizeze un text.

**2.4 Dimensiunea dezvoltării limbii române în mediul digital și progresul în tehnologiile lingvistice**

**Provocarea 4*:*** *Lipsa unui document strategic de politici lingvistice de stat care să prevadă direcțiile de activitate, sarcinile și măsurile necesare pentru păstrarea identității lingvistice și culturale într-un mediu digital multilingv, ca o condiție-cheie pentru dezvoltarea unei societăți democratice, informaționale și a cunoașterii.*

**Cauze:** Lipsa unui sistem de informare privind resursele lingvistice digitale deschise, fiabile, de înaltă calitate, reutilizabile și alte seturi de date lingvistice digitale; nivelul redus de asiguare cu versiunile electronice ale manualelor și materialelor didactice însoțitoare; insuficiența unor programe de învățare la distanță în limba română pentru studenți cu un grad de motivație și pregătire diferită, adică pentru grupuri de interese diferite (cetățeni care locuiesc în străinătate, străini și copiii lor și toți cei care doresc să-și îmbunătățească cunoștințele și abilitățile lingvistice).

**Consecințe:** Asigurarea insuficientă a funcționalității limbii române în mediul digital; nivelul scăzut de competență al specialiștilor din domeniul tehnologiilor lingvistice și lingvisticii computaționale; la lecțiile de limbă nu sunt folosite oportunitățile oferite de tehnologia informației; se acordă prea puțină atenție limbajului tehnologiei informației standardizate.

**2.5 Dimensiunea educației nonformale a elevilor, tinerilor și a adulților**

**Provocarea 5:** *Insuficiența, ineficiența și calitatea joasă a învățării și educației adulților, integrarea redusă a educației nonformale și informale în educația formală.*

**Cauze:** Lipsa unui curriculum la limba română pentru adulții care învață limba oficială a statului; inexistența unui mecanism clar de reglementare a funcționalității limbii române în relațiile de muncă; studii insuficiente care să dezvăluie starea limbii utilizate în spațiul public, precum și nevoile și interesele cetățenilor; lipsa unui serviciu de consiliere lingvistică pentru publicul larg; promovarea insuficientă a învățării limbii române la distanță de către comunitățile din diasporă; posibilități reduse de învățare a limbii oficiale a statului de către persoanele defavorizate.

**Consecințe:** motivația scăzută a adulților pentru formarea continuă profesională și generală; diminuarea profesionalismului, dar și a culturii generale a unui grup mare de adulți, soldate cu efecte asupra calității și performanțelor în domeniul educației lingvistice; disfuncționalitatea sistemului de educație nonformală a adulților.

**2.6. Dimensiunea participării civice și a conexiunii cu factorii educaționali**

**Provocarea 6:** *Dezvoltarea insuficientă a acțiunilor proactive în managementul lingvistic și comunicarea cu publicul.*

**Cauze:** managementul educației lingvistice promovat insuficient; mecanisme ineficiente de responsabilizare a societății privind calitatea educației multilingve; programe reduse de cooperare cu partenerii educaționali atât la nivel național, cât și la cel internațional; inexistența unei platforme de cooperare cu diaspora științifică pentru implementarea activităților comune de dezvoltare și extindere a oportunităților de cooperare pe dimensiunea educației lingvistice a comunității minorităților naționale;

***Consecințe:*** statutul subminat al educației lingvistice în societate, nivelul scăzut de credibilitate; implicarea insuficientă a comunității; diminuarea calității educației și dezvoltării lingvistice a țării;

reticența școlilor față de implicarea părinților și a comunității în promovarea identității naționale.

**2.7. Analiza SWOT**

În vederea evaluării politicii de studiere și promovare a limbii române, formulate în *Programul național privind învățarea limbii române de către minoritățile naționale, inclusiv populația adultă, pentru anii 2022-2025*, a fost efectuată o analiză a punctelor forte și a punctelor slabe, oportunităților și amenințărilor (în continuare - SWOT) (Tabelul 1), ținând cont de obiectivul formulat, direcțiile de acțiune, precum și de gradul în care măsurile planificate vor contribui la rezolvarea problemelor și provocărilor identificate odată cu finalizarea implementării *Programului național pentru îmbunătățirea calității învățării limbii române în instituțiile de învățământ general cu instruire în limbile minorităților naționale (2016-2020).*

 *Tabelul 1*

|  |  |
| --- | --- |
| **Puncte forte** | **Puncte slabe** |
| 1. Sarcinile și măsurile preconizate în cadrul direcțiilor de acțiune acoperă aspectele principale ale politicii lingvistice naționale, care vizează participarea publicului, formarea opiniei publice și consolidarea limbii și culturii române.2. Politica lingvistică de stat prevede măsuri pentru însușirea limbii române de către grupurile-țintă speciale.3. În domeniul educației se aplică măsuri complexe (elaborarea de materiale didactice și metodologice, promovarea competenței profesionale a cadrelor didactice, formarea continuă), care vizează, în general, îmbunătățirea abilităților de vorbire în limba română ale copiilor, elevilor și tinerilor.4. Se acordă o atenție deosebită promovării limbii române în diaspora, îmbunătățirii competențelor profesorilor din diaspora, dezvoltării mijloacelor didactice pentru învățământul la distanță, promovării unei atitudinii pozitive în societate față de cunoașterea limbii oficiale a statului.5. Procesul de integrare europeană a R. Moldova a stimulat studiul limbii române, ca o necesitate obiectivă a procesului de integrare.6. În prezent, metodologia de studiere a limbilor străine este foarte dezvoltată, fapt care favorizează preluarea strategiilor didactice în procesul de studiere a limbii române de către alolingvi.7. Teritoriul R. Moldova nu este atât de vast și acest fapt permite monitorizarea procesului de implementare a politicilor de stat în domeniul promovării limbii române în rândul persoanelor alolingve.8. Situația sociopolitică din R. Moldova este favorabilă redimensionării și relansării procesului de studiere a limbii oficiale a statului R. Moldova – limbii române de către alolingvi.  | 1. Indiferența și inerția socială a cetățenilor R. Moldova, de cele mai multe ori, sunt dușmanul cel mai mare al procesului de învățare a limbii române de către alolingvi.2. Integrarea europeană este privită drept o activitate a guvernării și mai puțin a fiecărui cetățean, indiferent de naționalitate. 3. Sistemul educațional din R. Moldova este finanțat insuficient pentru a asigura o predare de calitate și eficientă a limbii române atât în școli, cât și pentru adulți.4. Spațiul lingvistic din R. Moldova este marcat de amprente istorice grave, cea mai serioasă fiind „moștenirea” limbii ruse în actele oficiale și în comunicarea interumană.5. În unele instituții studiul limbii române și promovarea valorilor integrate în ea sunt limitate sau privite ca activități mai puțin importante.6. Cel mai slab punct în procesul de studiu al limbii române este atenția insuficientă acordată mediului comunicațional în instituțiile preșcolare, fapt care conduce la atitudinea ulterioară refractară a elevului alolingv față de cunoașterea limbii țării în care locuiește.7. Procesul de promovare a limbii române în rândul cetățenilor alolingvi ar trebui să fie considerat unul prioritar și să i se asigure continuitate, indiferent de fluctuațiile politicului.8. Având în vedere legăturile strânse dintre politica lingvistică națională și alte politici publice, cum ar fi afacerile interne, integrarea, cultura ș.a., există o suprapunere între măsurile planificate în documentele relevante de politici.9. Date fiind tendințele la scară națională de îmbătrânire a cadrelor didactice din învățământul general, nu sunt prevăzute măsuri pentru a atrage profesori tineri și talentați de limba română. 10. Lipsa de transparență în aplicarea diverselor mecanisme de promovare a limbii române de către diferite segmente ale societății. |
| **Oportunități** | **Amenințări/temeri** |
| 1.Posibilitatea de a acumula și rezuma, în sistemele informaționale existente și alte baze de date, informații despre resursele umane implicate în dezvoltarea limbii române de a structura și analiza contextul politicii lingvistice de stat.2. Posibilitatea de a identifica instituțiile care sunt direct sau indirect implicate în predarea limbii oficiale a statului pentru diferite grupuri ale societății (instituții de stat, instituții private, administrații locale, ONG-uri etc.) și, în consecință, în acordarea de acces public centralizat la informații privind oportunitățile de învățare a limbii române. 3.Înființarea unui ghișeu unic pentru persoanele interesate de a studia limba și cultura română, asigurându-se astfel ca toate informațiile necesare să poată fi obținute într-un singur loc.4. Posibilitatea de a implica autoritățile locale în implementarea măsurilor menite să asigure învățarea limbii oficiale a statului și cunoașterea culturii naționale de către persoanele non-native care locuiesc în unitățile administrative respective.5. Implementarea accesului de la distanță la materialele digitale de învățare a limbii române și site-urile web interactive, precum și la oportunitățile oferite de resursele educaționale deschise, care ar permite tuturor celor interesați să obțină informații și să învețe corespunzător propriilor nevoi educaționale.6. Schimbarea, pornind de la ciclul preșcolar, a atitudinii conaționalilor față de limba oficială a statului în care locuiesc: dragostea față de limba română trebuie cultivată din fragedă copilărie. | 1. Factori externi și interni intensifică mișcarea naturală a populației - imigrație și emigrație. Ca urmare, finanțarea prevăzută pentru implementarea politicii este insuficientă.2. Societatea nu înțelege scopul politicii lingvistice de stat, manifestă un comportament pasiv față de implementarea acesteia atât la nivel individual, cât și al grupurilor societății.3. Procesul în creștere al globalizării și spațiul informațional continuă să aibă un impact negativ asupra utilizării limbii române.4. Punctele slabe ale sistemului de învățământ afectează negativ starea generală a limbii oficiale a statului.5. În contextul îmbătrânirii personalului didactic, salariile nu constituie o motivație suficientă pentru atragerea profesorilor tineri de limbă română în sistemul de învățământ. |

1. **SCOPUL ȘI OBIECTIVUL GENERAL AL PROGRAMULUI**

**Scopul strategic** al *Programului național de învățare a limbii române de către minoritățile naționale, inclusiv populația adultă, pentru anii 2022-2025* este de a oferi oportunități reprezentanților minorităților naționale din Republica Moldova de a-și dezvolta, de la cea mai fragedă vârstă și pe tot parcursul vieții, competențe lingvistice necesare pentru a-și valorifica potențialul intelectual atât în domenii de interes personal, profesional, cât și social în vederea adaptării cât mai facile la imperativele timpului, în special, la cele ce țin de dezvoltarea durabilă. Programul va asigura continuitatea *Programului național pentru îmbunătățirea calității învățării limbii române în instituțiile de învățământ general cu instruire în limbile minorităților naționale (2016-2020)*, aprobat prin HG nr.904/2015.

**Scopul** *Programului național privind învățarea limbii române de către minoritățile naționale, inclusiv populația adultă, pentru anii 2022-2025:*  trasarea direcțiilor prioritare și a acțiunilor de soluționare a problemelor din sistemul educațional privind integrarea sociolingvistică multiaspectuală a minorităților naționale în viața social-activă a statului prin asigurarea, respectarea și garantarea drepturilor lor.

**Viziunea generală** al prezentului Program constă în realizarea unui scop tridimensional:

- asigurarea sustenabilității limbii române și utilizarea acesteia în toate domeniile de activitate ale societății,

- promovarea și dezvoltarea resurselor lingvistice digitalizate,

- sporirea responsabilității individuale pentru cunoașterea și utilizarea limbii oficiale a statului.

Limba oficială a statului este o resursă esențială pentru dezvoltarea comună a individului și a statului. Obiectivele politicii lingvistice de stat în contextul dezvoltării statului sunt legate de dezvoltarea și competitivitatea individului, asigurarea bunăstării și calității vieții cetățeanului, precum și de sustenabilitatea limbii și culturii naționale. Conform *Codului Educației*, art.11 pct.2, educația urmărește formarea competenței-cheie de comunicare în limba română.

Statul asigură protecția și dezvoltarea limbii române, sustenabilitatea și existența acesteia ca valoare națională.

1. **OBIECTIVELE GENERALE ȘI SPECIFICE ALE PROGRAMULUI**

**OBIECTIVUL GENERAL 1: Alinierea educației lingvistice la nevoile minorităților naționale din Republica Moldova din perspectiva dezvoltării cadrului normativ.**

**Obiectivul specific 1.1.** *Îmbunătățirea procesului de predare-învățare a limbii române pentru minoritățile naționale/etnice din Republica Moldova*

**Direcțiile de acțiune**

* + 1. Elaborarea cadrului normativ de învățare a limbii române în instituțiile de educație timpurie (grupele medie, mare și pregătitoare).
		2. Elaborarea și editarea Curriculumului la Limba română pentru populația adultă reprezentanți ai minorităților naționale.
		3. Elaborarea și editarea Ghidului de implementare a Curriculumului la limba română pentru populația adultă reprezentanți ai minorităților naționale.

**Obiectivul specific 1.2.** *Asigurarea didactică a procesului de învățare a limbii române în instituțiile de educație timpurie*

**Direcțiile de acțiune**

1.2.1. Editarea suportului didactic pentru învățarea limbii române în grupa medie: manual, caiet de lucru, culegere de poezii și cântece, fișe de lucru, planșe cu imagini tematice.

1.2.2. Actualizarea și reeditarea setului de materiale didactice pentru învățarea limbii române în grupa mare: manuale, caiete de lucru, planșe cu imagini tematice.

1.2.3. Elaborarea și editarea materialelor audio și video pentru învățarea limbii române în grupele medie, mare și pregătitoare.

1.2.4. Implementarea programului de formare continuă a cadrelor didactice la didactica limbii române în instituțiile de educație timpurie.

**OBIECTIVUL GENERAL 2: Asigurarea accesului la educație lingvistică de calitate pentru toți prin incluziune echitabilă în învățământul general, superior, precum și pe tot parcursul vieții.**

**Obiectivul specific 2.1.** *Optimizarea procesului de predare-învățare-evaluare la disciplina Limba și literatura română în instituțiile de învățământ general (ciclul primar, ciclul gimnazial și ciclul liceal) prin racordarea documentelor curriculare la instrumentele de politici lingvistice europene*

**Direcțiile de acțiune**

2.1.1. Actualizarea Concepției didactice a disciplinei Limba și literatura română în acord cu Cadrul European Comun de Referință pentru Limbi.

2.1.2. Reactualizarea Standardelor de eficiență a învățării pentru disciplina Limba și literatura română în instituțiile cu predare în limbile minorităților naționale, în corespundere cu Cadrul European Comun de Referință pentru Limbi.

2.1.3. Elaborarea unui Ghid metodologic în vederea realizării evaluării competențelor lingvistice de cunoaștere a limbii române în conformitate cu Cadrul European Comun de Referință pentru Limbi.

**Obiectivul specific 2.2.** *Asigurarea procesului educațional cu manuale și auxiliare didactice în corespundere cu ediția 2019 a Curriculumului Național*

**Direcțiile de acțiune**

2.2.1. Elaborarea și editarea de noi manuale(pentru clasele:VII – IX; X – XII) la disciplina Limba și literatura română în instituțiile cu predare în limbile minorităților naționale.

2.2.2. Elaborarea setului de materiale didactice pentru studierea Limbii și literaturii române în ciclul primar: caiete de lucru, planșe cu imagini tematice (conform conținuturilor curriculare).

2.2.3. Elaborarea, în funcție de specificul facultăților, a suporturilor de curs și a altor materiale didactice pentru cursul de limba română, predat în cadrul instituțiilor de învățământ superior.

2.2.4. Completarea fondurilor bibliotecilor școlare cu noi achiziții editoriale: literatură artistică, enciclopedii, dicționare.

**OBIECTIVUL GENERAL 3: Consolidarea cadrului instituțional prin angajarea de personal didactic și managerial calificat, la toate nivelurile și formele de învățământ.**

**Obiectivul specific 3.1.** *Integrarea sociolingvistică și profesională a elevilor și studenților alolingvi prin studierea graduală a unor discipline de studiu în limba română*

**Direcțiile de acțiune**

3.1.1. Actualizarea modelelor de Plan-cadru pentru instituțiile de învățământ general cu instruire în limbile minorităților naționale, în vederea predării unor discipline nonlingvistice în limba română, în conformitate cu politicile publice adoptate.

3.1.2. Actualizarea Planului-cadru pentru învățământul superior, în vederea predării unor unități de curs de specialitate/ profil în limba română, în conformitate cu politicile publice adoptate.

3.1.3. Modificarea Hotărârii Guvernului nr. 381 din 13 aprilie 2006 „*Cu privire la condițiile de salarizare a personalului din unitățile bugetare*”, pentru acordarea sporului salarial profesorilor care predau discipline școlare nonlingvistice în limba română în instituțiile cu instruire în limbile minorităților naționale.

3.1.4. Elaborarea suportului metodologic „Didactica predării Limbii și literaturii româneca limbă nematernă”pentru instituțiile cu predare în limbile minorităților naționale.

**Obiectivul specific 3.2.**  *Implementarea modelelor de predare a unor discipline școlare/unități de curs de specialitate în limba română*

**Direcțiile de acțiune**

3.2.1. Monitorizarea şi evaluarea procesului de predare-învăţare a disciplinelor în limba română în instituțiile de învățământ general.

3.2.2. Monitorizarea şi evaluarea procesului de predare-învăţare a disciplinelor în limba română în instituțiile de învățământ general.

3.2.3. Monitorizarea procesului de predare-învățare a limbii române de către populația adultă în vederea asigurării calității predării limbii române și identificării necesităților grupurilor etnice pentru învățarea limbii române.

**Obiectivul specific 3.3** *Dezvoltarea resurselor umane în domeniul predării disciplinelor nonlingvistice în limba română prin aplicarea metodologiei CLIL*

**Direcțiile de acțiune**

3.3.1. Pregătirea formatorilor naționali în domeniul metodologiei CLIL, cu implicarea specialiștilor din alte țări.

3.3.2. Instruirea de formatori locali în domeniul metodologiei CLIL.

3.3.3. Elaborarea și implementarea programelor de formare continuă a profesorilor alolingvi încadrați în predarea unor discipline nonlingvistice în limba română.

3.3.4. Elaborarea și implementarea unui program de studii de masterat: *Didactica predării unor discipline nonlingvistice* în limba română prin metodologia CLIL.

3.3.5. Elaborarea și implementarea programelor de mentorat de inserție și dezvoltare profesională a specialiștilor în predarea unor discipline în limba română.

3.3.6. Introducerea în Planul-cadru pentru instituțiile de învățământ superi a unui curs obligatoriu de limbă română pentru studenții din grupele alolingve.

3.3.7. Analiza bunelor practici și a modelelor de studiu al unor discipline școlare/unități de curs în limba română și crearea de noi oportunități de participare a cadrelor didactice la mobilități, activități științifice și de perfecționare profesională la nivel național/internațional.

**Obiectivul specific 3.4** *Asigurarea cu materiale didactice și metodologice a procesului de predare a unor discipline nonlingvistice în limba română (CLIL)*

**Direcțiile de acțiune**

3.4.1. Elaborarea de auxiliare didactice/fișe de lucru și ghiduri metodologice la disciplinele selectate/aprobate pentru predare în limba română.

3.4.2. Editarea de auxiliare didactice/fişe de lucru și ghiduri metodologice pentru disciplinele selectate/aprobate pentru predare în limba română.

**Obiectivul specific 3.5** *Modernizarea procesului de predare prin susținerea și promovarea învățământului bilingv.*

**Direcțiile de acțiune**

3.5.1. Elaborarea metodologiei de predare a limbii române în învățământul primar prin implementarea învățământului bilingv.

3.5.2. Elaborarea Directivelor cu referire la implementarea modelelor de educație bilingvă în instituțiile cu predare în limbile minorităților naționale.

3.5.3. Monitorizarea implementării modelelor de educație bilingvă în instituțiile cu predare în limbile minorităților naționale.

3.5.4.Elaborarea unui set de materiale didactice pentru învățarea limbii române în învățământul primar în cadrul învățământului bilingv (fișe de lucru, auxiliare didactice, dicționare ilustrative).

3.5.5.Integrarea activităților de sensibilizare la nivel național, regional și instituțional a profesorilor, cadrelor didactice, părinților privind educația bilingvă/multilingvă.

3.5.6. Elaborarea Metodologiei de dezvoltare prin activități de mentorat a experienței în domeniul educației multilingve.

**OBIECTIVUL GENERAL 4: Eficientizarea procesului de utilizare a tehnologiilor digitale în vederea asigurării calității și sustenabilității educației lingvistice.**

**Obiectivul specific 4.1.** *Creșterea competențelor profesionale ale cadrelor didactice din instituțiile de învățământ cu predare în limbile minorităților naționale prin integrarea tehnologiilor digitale./*

**Direcțiile de acțiune**

4.1.1. Organizarea de cursuri de învățare online/offline a limbii române pentru cadrele didactice și manageriale alolingve.

4.1.2. Îmbunătățirea procesului de predare-învățare, inclusiv la distanță, a limbii române prin organizarea și desfășurarea de ateliere de lucru, mese rotunde, conferințe cu participarea cadrelor didactice, mediului academic și a reprezentanților minorităților etnice/ naționale.

4.1.3. Dotarea sălilor de clasă cu tehnologii și resurse informaționale moderne pentru învățarea limbii române (proiector, computer, căști ș.a.).

4.1.4. Elaborarea de suporturi audio-vizuale (povești înregistrate, minidialoguri tematice, cântece, poezii sonorizate etc.), softuri educaționale, produse digitale conform cadrului curricular în vigoare.

4.1.5. Dezvoltarea și mentenanța portalurilor web în vederea obținerii de informații, cursuri de învățare a limbii române, biblioteci digitale, etc.

4.1.6. Actualizarea conținuturilor educaționale pe platforma de învățare a limbii române la distanță conform curriculumului modernizat – nivelul A1-A2/B1 (invat.antem.org)

4.1.7. Elaborarea de programe de învățare la distanță a limbii române pentru adulți.

4.1.8. Organizarea de stagii de formare continuă pentru profesorii care predau limba română la distanță.

**OBIECTIVUL GENERAL 5: Crearea unui sistem permanent de învățare a limbii oficiale a statului pe tot parcursul vieții pentru toți cetățenii, bazat pe nevoile individului și perspectivele de dezvoltare a societății în cadrul învățământului formal, nonformal și informal.**

**Obiectivul specific 5.** *Extinderea mediului lingvistic de comunicare în limba română prin intermediul activităților informale și nonformale***.**

**Direcțiile de acțiune**

5.1.1. Organizarea de activități formale și informale/concursuri extrașcolare în limba română cu participarea instituțiilor cu predare în limbile minorităților naționale, la nivel local/ republican.

5.1.2. Organizarea de tabere de odihnă cu program educaţional complex de imersiune culturală, în limba română, pentru elevii alolingvi.

5.1.3. Organizarea cursurilor gratuite de studiere a limbii române pentru adulți pentru diverse categorii profesionale (justiție, medicină, arte, economie, etc.) reprezentanți ai minorităților etnice/naționale.

 5.1.4. Analiza cererii de învățare a limbii române de către grupurile etnice, populația adultă.

 5.1.5. Elaborarea și editarea unui set de materiale didactice pentru învățarea limbii române de către adulți pe domenii de activitate.

5.1.6. Elaborarea unor modele de teste de evaluare a competențelor lingvistice pentru anumite grupuri sociale și profesionale (în funcție de cererea pieței de muncă).

**OBIECTIVUL GENERAL 6: Dezvoltarea cooperării între instituțiile de stat, organizațiile publice și sectorul privat în vederea îmbunătățirii competențelor lingvistice în conformitate cu nevoile societății**

**Obiectivul specific 6.** *Intensificarea parteneriatelor între actanții educaționali, autoritățile locale, mass-media ș.a. în vederea sporirii calității învățării limbii române în instituțiile de învățământ cu predare în limbile minorităților naționale*

**Direcțiile de acțiune**

6.1.1. Elaborarea cadrului normativ privind implicarea autorităților locale în procesul de predare-învățare a limbii române în instituțiile de învățământ cu predare în limbile minorităților naționale.

6.1.2. Organizarea de evenimente de promovare a limbii române în cadrul bibliotecilor școlare: excursii, flash moburi, discuții/ dezbateri, în colaborare cu asociațiile minorităților naționale, cu personalități din domeniul culturii, reprezentanți ai minorităților naționale - vorbitori fluenți ai limbii române*.*

6.1.3. Implicarea publicului larg în implementarea politicii lingvistice de stat prin organizarea de conferințe, seminare, concursuri, cluburi de discuții în limba română pe diverse domenii de interes.

6.1.4. Desfășurarea evenimentelor de informare a populației adulte (prin Internet, emisiuni televizate, reviste pentru adulți etc.) privind oportunitățile de învățare a limbii române.

1. **IMPACT**

În urma realizării obiectivelor specifice și a direcțiilor de acțiune stabilite, Programul va avea un impact exhaustiv și multidimensional și va contribui la:

**Impact 1**: Dezvoltarea cadrului legal, normativ și de politici lingvistice privind învățarea limbii române de către minoritățile naționale.

**Impact 2**: Sporirea calității învățării limbii române în instituțiile de învățământ general cu predare în limbile minorităților naționale/ instituțiile de învățământ superior/învățarea pe tot parcursul vieții/diaspora.

**Impact 3**: Asigurarea didactică a procesului de predare-învățare a limbii române în instituțiile de învățământ general cu predare în limbile minorităților naționale/ instituțiile de învățământ superior.

**Impact 4**: Implementarea unor modele de predare a unor discipline școlare nonlingvistice/ unități de curs de specialitate în limba română.

**Impact 5**: Pregătirea de resurse umane în domeniul predării disciplinelor nonlingvistice în limba română.

**Impact 6:** Alinierea demersului lingvistic la educația bilingvă/multilingvă atât în școlile minorităților etnice, cât și în cadrul învățării pe tot parcursul vieții.

**Implementarea *Programului* va contribui la:**

* asigurarea de condiții necesare pentru toate categoriile de elevi/studenți/adulți, care să conducă la rezultate relevante și eficiente ale învățării limbii române de către minoritățile naționale;
* creșterea substanțiala a numărului de tineri și adulți care au achiziționat competențe lingvistice în limba română relevante pentru angajare în câmpul muncii;
* accesul egal al persoanelor alolingve la toate nivelurile de învățământ și formare profesională;
* sporirea calității sistemului de formare inițială și continuă a cadrelor didactice, creșterea atractivității carierei didactice și a autorității cadrului didactic, fapt care va contribui la asigurarea sistemului de învățământ cu numărul necesar de cadre didactice și de alți specialiști de calitate prin restructurarea sistemului de formare profesională inițială și continuă;
* dezvoltarea unui sistem sinergic de integrare a noilor tehnologii informaționale și de comunicație cu cele didactice, fapt care va asigura un nivel înalt de învățare a limbii române;
* conexiunea și interconexiunea cu piața muncii și comunitatea, ca o condiție de eficientizare a politicii lingvistice;
* crearea unui mediu favorabil de învățare a limbii române, care va asigura dezvoltarea competențelor de comunicare în limba oficială a statului ale celor ce învață, în raport cu potențialul, oportunitățile și interesele proprii;
* constituirea și dezvoltarea unui demers de educație nonformală a copiilor, elevilor, tinerilor și a adulților ca o formă de realizare a educației pe parcursul întregii vieți;
* coeziunea și protecția socială în promovarea unei educații lingvistice de calitate și responsabilizarea societății, comunității, familiei privind necesitatea cunoașterii limbii oficiale a statului;
* promovarea unei politici echilibrate de educație bilingvă/multilingvă și crearea de condiții de integrare a minorităților conlocuitoare în societatea moldovenească.
1. **COSTURI**

Finanțarea acțiunilor prevăzute în prezentul *Program* se va efectua pe principii de sinergie și complementaritate, din contul și în limitele mijloacelor aprobate anual în bugetul public național și a celor atrase, inclusiv de la partenerii de dezvoltare, ș.a. Estimarea generală a costurilor pentru implementarea prezentului Program este efectuată în baza priorităților strategice și a acțiunilor identificate și formulate în Planul de acțiuni.

Bugetul pentru realizarea prezentului Program, proiectat în Cadrul bugetar pe termen mediu pe anii 2022-2025, se constituie după cum urmează:

Tabelul 2

|  |  |  |
| --- | --- | --- |
| **Acțiunile bugetate** | **Cadrul bugetar pe termen mediu, mil lei** | **Programul****bugetar** |
| **2022** | **2023** | **2023** | **2024** | Servicii generale în educație |
| *Programului Național privind învățarea limbii române de către minoritățile naționale, inclusiv populația adultă (2022-2025)* |  |  |  |  |

 Costul total al *Programului* pentru perioada 2022-2025 este de ……., de la bugetul de stat.

 De asemenea, costurile *Programului* vor fi luate în considerare la elaborarea și modificarea Cadrului Bugetar pe Termen Mediu (CBTM), care constituie principalul document de planificare financiară pentru următorii ani. Este de importanță majoră ca în CBTM să se facă referință la implementarea Programului și să se prevadă mijloace financiare corespunzătoare în bugetul de stat.

1. **RISCURI ȘI MĂSURI DE PREVENIRE ȘI DIMINUARE A ACESTORA**

În Tabelul nr. 3 sunt sistematizate *riscurile* în implementarea Programului.

*Tabelul 3. Riscurile în implementarea Programului*

|  |  |  |  |
| --- | --- | --- | --- |
| **Riscul anticipat** | **Impact** **(Scăzut, Mediu, Înalt)** | **Probabilitate Joasă, Medie, Înaltă** | **Măsuri de diminuare/înlăturare a riscurilor** |
| **1. Riscul politic**: instabilitatea politică și politizarea excesivă a domeniului poate crea obstacole în procesul de implementare a Programului  | Mediu | Joasă | Prioritizarea subiectului legat de consolidarea învățării limbii române de către minorităţile naţionale, inclusiv populaţia adultă, în documentele de planificare și politici publice ale Guvernului, de exemplu: Programul de activitate al Guvernului „Moldova vremurilor bune”, Planul de acțiuni al Guvernului pentru anii 2021-2022. |
| **2. Riscul financiar:** neacoperirea financiară a acțiunilor din Planul de acțiuni | Înalt | Medie | 1. Planificarea acțiunilor în Cadrul Bugetar pe Termen Mediu.2. Atragerea asistenței externe din partea partenerilor de dezvoltare.3. Atragerea altor surse alternative (administrația publică locală, surse proprii ale organizațiilor etno-culturale etc.) . |
| **3. Riscul statistic:** lipsa de date statistice separate suficiente pentru analiza obiectivă a situației. | Mediu | Medie | 1.Îmbunătățirea sistemului de colectare și analiză a datelor statistice/ administrative separate.2.Asigurarea accesului la datele oficiale publice.3.Identificarea tuturor surselor posibile de date statistice, rapoartelor, analizelor, studiilor, sondajelor etc. privind relațiile interetnice/ |
| 1. **Riscul economic:** criza economică legată de pandemia COVID-19 și situația socială și politică din zonă poate afecta implementarea Programului.
 | Mediu | Medie | 1. Implementarea Planului de Acțiuni al Programului în cooperare cu organizațiile societății civile și partenerii de dezvoltare.2. Prioritizarea subiectului de către Guvern. |
| 1. **Riscul comunicațional:** conștientizarea scăzută de către minoritățile naționale și organizațiile societății civile, în special la nivel regional și local, a necesității învățării limbii române de către minoritățile naționale, inclusiv populația adultă.
 | Mediu | Medie | 1.Implementarea Planului de Acțiuni al Programului în cooperare cu organizațiile societății civile. 2.Desfășurarea regulată de campanii de sensibilizare de către autoritățile publice centrale și locale pentru a explica publicului larg, minorităților naționale, mass-media importanța învățării limbii române de către minorităţile naţionale, inclusiv populaţia adultă.3.Menținerea comunicării continue, transparente și eficiente cu organizațiile societății civile în vederea articulării și colectării de opinii ale acestora, a unei mai bune integrări în viața societății și a asigurării caracterului incluziv al procesului decizional. |
| 1. **Riscul percepțiilor subiective:** Influența opiniilor personale, a credințelor, experiențelor și amintirilor istorice ale indivizilor asupra procesului de luare și de implementare a deciziilor legate de învățare a limbii române de către minoritățile naționale, inclusiv populația adultă.
 | Mediu | Joasă | 1. Elaborarea unui Program pe principii participative și transparente, în cadrul unui Grup de lucru interinstituțional, care să includă reprezentanți ai autorităților publice centrale și locale, societății civile, domeniului academic, organizațiilor etno-culturale ș.a.
 |
| **Riscul prioritizării reduse**: prioritizarea redusă a procesului de elaborare și implementare a politicilor în domeniul consolidării relațiilor și nivelul scăzut de implicare din partea autorităților publice în crearea unui cadru instituțional eficient pentru a aborda problemele minorităților naționale. | Mediu | Medie | 1. 1. Elaborarea unui Programul în baza principiilor participative și transparente, desfășurând-se în cadrul Grupului de Lucru interinstituțional care a inclus reprezentanții autorităților publice centrale și locale, ai societății civile, domeniului academic, organizațiilor etno-culturale, partenerilor de dezvoltare etc.
 |

În acest context, Guvernul Republicii Moldova, Ministerul Educației și Cercetării al Republicii Moldova vor întreprinde toate măsurile și eforturile necesare privind crearea de condiții optime de implementare a **Programului** și de reducere a riscurilor respective.

1. **AUTORITĂȚI ȘI INSTITUȚII RESPONSABILE**

**Programul național privind învățarea limbii române de către minoritățile naționale, inclusiv populația adultă, pentru anii 2022-2025** va fi aprobat și asumat de către Guvernul Republicii Moldova. Responsabilitatea primară pentru implementarea **Programului** îi revine Ministerului Educației și Cercetării al Republicii Moldova, precum și Ministerului Economiei, Ministerului Finanțelor al Republicii Moldova, ministerelor care au în subordine instituții de învățământ; direcțiilor raionale/ municipale de învățământ; administrației publice locale, instituțiilor de învățământ, dar și comunității, familiei.

1. **PROCEDURI DE RAPORTARE**

 Programul va fi monitorizat şi evaluat de către MEC, în colaborare cu Agenția Relații Interetnice și Grupul de lucru interinstituțional, responsabil de coordonare, monitorizare și asigurare a abordării sinergice în implementarea Programului. Grupul de lucru interinstituțional se va reuni în ședințe de lucru de, cel puțin, două ori pe an.

 Activitățile de monitorizare vor avea un caracter sistematic și vor include următoarele componente:

* monitorizarea procesului de implementare a măsurilor prevăzute în Planul de acțiuni, în baza indicatorilor Programului;
* caracterul executării (anual, permanent);
* implicarea responsabililor în executarea măsurilor prevăzute;
* costurile/cheltuielile suportate;
* termenele de implementare.

Monitorizarea va constitui un proces continuu de evaluare în baza indicatorilor și a rezultatelor obținute în cazul fiecărei acțiuni, prevăzute în Program. Procesul de monitorizare va fi efectuat prin colectarea, prelucrarea și analiza datelor, identificarea erorilor sau a efectelor neprevăzute. Datele statistice și administrative vor fi colectate, după caz, atât prin utilizarea datelor oferite de autoritățile administrației publice centrale responsabile de politica sectorială, autoritățile administrației publice locale, cât și prin sondaje efectuate de către instituțiile specializate.

Activitatea de monitorizare va include elaborarea de către MEC a *Rapoartelor anuale de progres* și prezentarea acestora Guvernului. Pentru realizarea rapoartelor se va elabora *Matricea de monitorizare* în vederea urmăririi gradului de implementare a acțiunilor din Planul de acțiuni al Programului pentru anul de referință. Fiecare autoritate indicată în Planul de acțiuni va prezenta MEC anual, până la 01 martie, un raport detaliat privind progresul implementării în anul precedent, care va reflecta acțiunile și indicatorii pentru care este responsabilă. Rapoartele vor include partea descriptiv-analitică care va înregistra progresele obținute, obstacolele în calea implementării și informațiile sub formă de tabel privind realizarea Planului de acțiuni.

Activitatea de evaluare a prezentului Program va avea un caracter sistematic, fiind desfășurată pe toată perioada de implementare și va include elaborarea, în baza indicatorilor de progres, a rapoartelor privind implementarea acestuia.

După finalizarea implementării Programului, MEC va elabora *Raportul final de evaluare.* Pentru a asigura o abordare participativă și un proces obiectiv și comprehensiv de implementare, evaluarea finală va implica autoritățile administrației publice centrale și locale, precum și organizațiile societății civile, mediul academic și partenerii de dezvoltare etc.

Scopul evaluării finale va fi identificarea nivelului de realizare a obiectivelor Programului, a impactului asupra consolidării învățării limbii române de către minoritățile naționale, inclusiv populația adultă, în perioada 2022-2025, ca urmare a realizării acțiunilor planificate, a schimbărilor și impactului benefic care s-au produs la capitolul probleme ce urmau a fi soluționate. Rezultatele evaluării finale vor servi drept bază pentru elaborarea unui nou document de politici pentru următoarea perioadă de planificare.

În scopul asigurării transparenței proceselor de implementare a prezentului Program național, rapoartele anuale de monitorizare, precum și raportul final de evaluare vor fi publicate pe pagina web oficială a MEC.

1. **PLAN DE ACŢIUNI**

**PLAN DE ACȚIUNI**

| **Direcția de acțiune** | **Acţiunile** | **Responsabilii pentru implementare** | **Termenele de realizare** | **Costuri, MDL** | **Indicatorii de performanţă** |
| --- | --- | --- | --- | --- | --- |
| **2022** | **2023** | **2024** | **2025** |
| **OBIECTIVUL GENERAL 1: Alinierea educației lingvistice la nevoile minorităților naționale din Republica Moldova din perspectiva dezvoltării cadrului normativ.** |
| **Obiectivul specific 1.1.** *Îmbunătăţirea procesului de predare-învățare a limbii române pentru minoritățile naționale/etnice din Republica Moldova* |
| 1.1.1. | Elaborarea cadrului normativ de învățare a limbii române în instituțiile de educație timpurie (grupele medie, mare și pregătitoare) | Ministerul Educației și Cercetării | Trimestrul IV, 2022 |  |  |  |  | Cadru normativ elaborat și aprobat |
| 1.1.2. | Elaborarea și editarea Curriculumului la Limba română pentru populația adultă reprezentanți ai minorităților naționale. | Ministerul Educației și Cercetării | Trimestrul II, 2023 |  |  |  |  | Documentaprobat la Consiliul Național pentru Curriculum |
| 1.1.3. | Elaborarea și editarea Ghidului de implementare a Curriculumului la limba română pentru populația adultă reprezentanți ai minorităților naționale. | Ministerul Educației și Cercetării | Trimestrul II, 2023 |  |  |  |  | Ghid de implementare aprobat |
| **Obiectivul specific 1.2** *Asigurarea didactică a procesului de învățare a limbii române în instituțiile de educație timpurie* |
| 1.2.1. | Editarea suportului didactic pentru studierea limbii române în grupa medie: manual, caiet de lucru, culegere de poezii și cântece, planșe cu imagini tematice. | Ministerul Educației și Cercetării | Trimestrele II |  |  |  |  | Suport didactic editat |
| 1.2.2. | Actualizarea și reeditarea setului de materiale didactice pentru învățarea limbii române în grupa mare: manuale, caiete de lucru, planșe cu imagini tematice. | Ministerul Educației și Cercetării | Trimestrele II, începând cu 2023 |  |  |  |  | Materiale didactice actualizate și editate |
| 1.2.3. | Elaborarea materialelor audio și video pentru învățarea limbii române în grupele medie, mare și pregătitoare. | Ministerul Educației și Cercetării | Trimestrele III, începând cu 2023 |  |  |  |  | Materiale audio și video elaborate  |
| 1.2.4. | Implementarea programului de formare continuă a cadrelor didactice la didactica limbii române în instituțiile de educație timpurie. | Ministerul Educației și Cercetării | Trimestrele I-IV, începând cu 2023 |  |  |  |  | Circa 200 de cadre didactice instruite anual |
| **OBIECTIVUL GENERAL 2: Asigurarea accesului la educație lingvistică de calitate pentru toți prin incluziune echitabilă în învățământul general, superior, precum și pe tot parcursul vieții.** |
| **Obiectivul specific 2.1.** *Optimizarea procesului de predare-învățare-evaluare la disciplina Limba și literatura română în instituțiile de învățământ general (ciclul primar, ciclul gimnazial și ciclul liceal) prin racordarea documentelor curriculare la instrumentele de politici lingvistice europene* |
| 2.1.1. | Actualizarea Concepției didactice a disciplinei Limba și literatura română în acord cu Cadrul European Comun de Referință pentru Limbi | Ministerul Educației și Cercetării | Trimestrele II, 2023 |  |  |  |  | Documentaprobat la Consiliul Național pentru Curriculum |
| 2.1.2. | Reactualizarea Standardelor de eficiență a învățării pentru disciplina Limba și literatura română în instituțiile cu predare în limbile minorităților naționale, în corespundere cu Cadrul European Comun de Referință pentru Limbi  | Ministerul Educației și Cercetării | Trimestrele IV,2022 |  |  |  |  | Standarde reactualizate |
| 2.1.5. | Elaborarea unui Ghid metodologic în vederea realizării evaluării competențelor lingvistice de cunoaștere a limbii române în conformitate cu Cadrul European Comun de Referință pentru Limbi. | Ministerul Educației și Cercetării | Trimestrul IV, 2023 |  |  |  |  | Ghid metodologic elaborat și aprobat |
| **Obiectivul specific 2.2.** *Asigurarea procesului educațional cu manuale și auxiliare didactice în corespundere cu Curriculumul Național, ediția 2019* |
| 2.2.1. | Elaborarea și editarea de noi *manuale*(pentru claseleVII – IX; X – XII) la disciplina *Limba și literatura română* în instituțiile cu predare în limbile minorităților naționale.  | Ministerul Educației și Cercetării | Trimestrele IV, anual |  |  |  |  | Manuale elaborate și aprobate |
| 2.2.2. | Elaborarea și editarea setului de materiale didactice pentru studierea Limbii și literaturii române în ciclul primar: caiete de lucru, planșe cu imagini tematice (conform conținuturilor curriculare). | Ministerul Educației și Cercetării | Trimestrele IV, anual |  |  |  |  | Materiale didactice elaborate și editate |
| 2.2.3.  | Elaborarea, în funcție de specificul facultăților, a suporturilor de curs și a altor materiale didactice pentru cursul de limba română, predat în cadrul instituțiilor de învățământ superior. | Ministerul Educației și Cercetării | Trimestre III |  |  |  |  | Suport de curs elaborat |
| 2.2.5. | Completarea fondurilor bibliotecilor școlare cu noi achiziții editoriale: literatura artistică, enciclopedii, dicționare. | Ministerul Educației și Cercetării | Anual |  |  |  |  | Biblioteci dotate cu materiale |
| **OBIECTIVUL GENERAL 3: Consolidarea cadrului instituțional prin angajarea de personal didactic și managerial calificat, la toate nivelurile și formele de învățământ.** |
| **Obiectivul specific 3. 1.** *Integrarea sociolingvistică și profesională a elevilor și studenților alolingvi prin studierea graduală a unor discipline de studiu în limba română* |
| 3.1.1. | Actualizarea modelelor de Plan-cadru pentru instituțiile de învățământ general cu instruire în limbile minorităților naționale, în vederea predării unor discipline nonlingvistice în limba română, în conformitate cu politicile publice adoptate.  | Ministerul Educației și Cercetării | Trimestrul I, 2023 |  |  |  |  | Plan cadru actualizat |
| 3.1.2. | Actualizarea Planului-cadru pentru învățământul superior, în vederea predării unor unități de curs de specialitate/ profil în limba română, în conformitate cu politicile publice adoptate.  | Ministerul Educației și Cercetării | Trimestrul I, 2024 |  |  |  |  | Plan cadru actualizat |
| 3.1.3. | Modificarea Hotărârii Guvernului nr. 381 din 13 aprilie 2006 „*Cu privire la condițiile de salarizare a personalului din unitățile bugetare*”, pentru acordarea sporului salarial profesorilor care predau discipline școlare non-lingvistice în limba română în instituțiile cu predare în limbile minorităților naționale. | Ministerul Educației și Cercetării | Trimestrul II, 2023 |  |  |  |  | Hotărâre elaborată și modificată |
| 3.1.4. | Elaborarea suportului metodologic „Didactica predării Limbii și literaturii româneca limbă nematernă”pentru instituțiile cu predare în limbile minorităților naționale. | Ministerul Educației și Cercetării | Trimestrul II, 2023 |  |  |  |  | Suport didactic elaborat și implementat |
| **Obiectivul specific 3.2.** *Implementarea modelelor de predare a unor discipline școlare/unități de curs de specialitate în limba română* |
| 3.2.1. | Monitorizarea şi evaluarea procesului de predare-învăţare a disciplinelor în limba română în instituțiile de învățământ general | Ministerul Educației și Cercetării | Anual |  |  |  |  | Raport prezentat |
| 3.2.2. | Monitorizarea şi evaluarea procesului de predare-învățare a unităților de curs de specialitate/profil în limba română în instituțiile de învățământ superior. | Ministerul Educației și Cercetării | Anual |  |  |  |  | Raport prezentat |
| 3.2.3. | Monitorizarea procesului de predare-învățare a limbii române de către populația adultă în vederea asigurării calității predării limbii române și identificării necesităților grupurilor etnice pentru învățarea limbii române | Ministerul Educației și Cercetării | Anual, începând cu 2023 |  |  |  |  | Raport prezentat |
| **Obiectivul specific 3.3.**  *Dezvoltarea resurselor umane în domeniul predării disciplinelor nonlingvistice în limba română prin aplicarea metodologiei CLIL* |
| 3.3.1 | Pregătirea formatorilor naţionali în domeniul metodologiei CLIL, cu implicarea specialiştilor din alte ţări. | Ministerul Educației și Cercetării | Trimestrul I, 2023 |  |  |  |  | 25 de specialiști formați |
| 3.3.2 | Instruirea de formatori locali în domeniul metodologiei CLIL | Ministerul Educației și Cercetării | Trimestrul II, 2023 |  |  |  |  | Numărul de cadre instruite |
| 3.3.3. | Elaborarea și implementarea programelor de formare continuă a profesorilor alolingvi încadrați în predarea unor discipline nonlingvistice în limba română. | Ministerul Educației și Cercetării | Anual, trimestrele I - IV |  |  |  |  | Document elaborat și implementat în universități |
| 3.3.4. | Elaborarea și implementarea unui program de studii de masterat: *Didactica predării unor discipline nonlingvistice* în limba română prin metodologia CLIL. | Ministerul Educației și Cercetării | Trimestrele II-III, 2023 |  |  |  |  | Program elaborat și implementat în universități |
| 3.3.5. | Elaborarea și implementarea programului de mentorat de inserție și dezvoltare profesională a specialiștilor în predarea unor discipline în limba română. | Ministerul Educației și Cercetării | Trimestrele II-III, 2023 |  |  |  |  | Program elaborat și implementat  |
| 3.3.6. | Introducerea în Planul-cadru pentru instituțiile de învățământ superior a unui curs obligatoriu de limbă română pentru studenții din grupele alolingve. | Ministerul Educației și Cercetării | Trimestrele I-II, 2023 |  |  |  |  | Curs introdus și implementat |
| 3.3.7. | Analiza bunelor practici și a modelelor de studiu al unor discipline școlare/unități de curs în limba română și crearea de noi oportunități de participare a cadrelor didactice la mobilități, activități științifice și de perfecționare profesională la nivel național/internațional.  | Ministerul Educației și Cercetării | Trimestrele II - IV, 2023 |  |  |  |  | Analiză efectuată |
| **Obiectivul specific 3.4***. Asigurarea cu materiale didactice și metodologice a procesului de predare a unor discipline non-lingvistice în limba română (CLIL)* |
| 3.4.1. | Elaborarea de auxiliare didactice/fișe de lucru și ghiduri metodologice la disciplinele nonlingvistice selectate/aprobate pentru predare în limba română. | Ministerul Educației și Cercetării | Anual |  |  |  |  | Materiale elaborate |
| 3.4.2. | Editarea de materiale didactice pentru predarea disciplinelor nonlingvistice în limba română în instituțiile cu predare în limbile minorităților naționale. | Ministerul Educației și Cercetării | Anual |  |  |  |  | Materiale editate |
| **Obiectivul specific 3.5.** Modernizarea procesului de predare prin susținerea și promovarea învățământului bilingv. |
| 3.5.1. | Elaborarea metodologiei de predare a limbii române în învățământul primar prin implementarea învățământului bilingv. | Ministerul Educației și Cercetării | Trimestrul III-IV, 2023 |  |  |  |  | Metodologie elaborată |
| 3.5.2 | Elaborarea Directivelor cu referire la implementarea modelelor de educație bilingvă în instituțiile cu predare în limbile minorităților naționale. | Ministerul Educației și Cercetării | Trimestrul III, 2024 |  |  |  |  | Directive elaborate |
| 3.5.3. | Monitorizarea implementării modelelor de educație bilingvă în școlile minorităților naționale. | Ministerul Educației și Cercetării | Anual |  |  |  |  | Raport prezentat |
| 3.5.4. | Elaborarea și editarea unui set de materiale didactice pentru studiul limbii române în învățământul primar în cadrul învățământului bilingv (fișe de lucru, auxiliare didactice, dicționare ilustrative). | Ministerul Educației și Cercetării | Trimestrele II-III, 2023 |  |  |  |  | Materiale elaborate și editate |
| 3.5.5. | Integrarea activităților de sensibilizare la nivel național, regional și școlar a profesorilor, cadrelor didactice, părinților privind educația bilingvă/multilingvă. | Ministerul Educației și Cercetării | Sistematic |  |  |  |  | Activități realizate |
| 3.5.6. | Elaborarea Metodologiei de dezvoltare prin activități de mentorat a experienței în domeniul educației multilingve. | Ministerul Educației și Cercetării | Trimestrul II, 2024 |  |  |  |  | Metodologie elaborată și aprobată |
| **OBIECTIVUL GENERAL 4: Eficientizarea procesului de utilizare a tehnologiilor digitale în vederea asigurării calității și sustenabilității educației lingvistice.** |
| **Obiectivul specific 4.1.** *Creșterea competențelor profesionale ale cadrelor didactice din instituțiile de învățământ cu predare în limbile minorităților naționale prin integrarea tehnologiilor digitale* |
| 4.1.1. | Organizarea de cursuri de învățare online/offline a limbii române pentru cadrele didactice și manageriale alolingve. | Ministerul Educației și Cercetării | Anual, începând cu 2023 |  |  |  |  | Numărul de cadre instruite |
| 4.1.2. | Îmbunătățirea procesului de predare-învățare, inclusiv la distanță, a limbii române prin organizarea și desfășurarea de ateliere de lucru, mese rotunde, conferințe cu participarea cadrelor didactice, mediului academic și a reprezentanților minorităților etnice/ naționale.  | Ministerul Educației și Cercetării | Anual, începând cu 2023 |  |  |  |  | Activități desfășurate |
| 4.1.3. | Dotarea sălilor de clasă cu tehnologii și resurse informaționale moderne pentru învățarea limbii române (proiector, computer, căști ș.a.). | Ministerul Educației și Cercetării | Anual |  |  |  |  | Săli de clase dotate |
| 4.1.4. | Elaborarea de suporturi audio-vizuale (povești înregistrate, minidialoguri tematice, cântece, poezii sonorizate etc.), softuri educaționale, produse digitale conform cadrului curricular în vigoare. | Ministerul Educației și Cercetării | Anual, începând cu 2023 |  |  |  |  | Suporturi audio-vizuale elaborate |
| 4.1.5. | Dezvoltarea și mentenanța portalurilor web în vederea obținerii de informații, cursuri de învățare a limbii române, biblioteci digitale, etc. | Ministerul Educației și Cercetării | Sistematic |  |  |  |  | Portal web dezvoltat |
| 4.1.6. | Actualizarea conținuturilor educaționale pe platforma de învățare a limbii române la distanță, conform curriculumului modernizat – nivelul A1-A2/B1 (invat.antem.org). | Ministerul Educației și Cercetării | Anual |  |  |  |  | Conținuturilor educaționale actualizate |
| 4.1.7. | Elaborarea de programe de învățare la distanță a limbii române pentru adulți. | Ministerul Educației și Cercetării | Anual |  |  |  |  | Programe elaborate |
| 4.1.8. | Organizarea de stagii de formare continuă pentru profesorii care predau limba română inclusiv și la distanță. | Ministerul Educației și Cercetării | Anual |  |  |  |  | Numărul de cadre instruite |
| **OBIECTIVUL GENERAL 5: Crearea unui sistem permanent de învățare a limbii oficiale a statului pe tot parcursul vieții pentru toți cetățenii, bazat pe nevoile individului și perspectivele de dezvoltare a societății în cadrul învățământului formal, nonformal și informal.**  |
| **Obiectivul specific 5.1.** *Extinderea mediului lingvistic de comunicare în limba română prin intermediul activităților informale și nonformale***.** |
| 5.1.1. | Organizarea de activități formale și informale/concursuri extrașcolare în limba română cu participarea instituțiilor cu predare în limbile minorităților naționale, la nivel local / republican. | Ministerul Educației și Cercetării | Anual |  |  |  |  | Activități organizate |
| 5.1.2. | Organizarea de tabere de odihnă cu program educaţional complex în limba română de imersiune culturală pentru elevii alolingvi. | Ministerul Educației și Cercetării | Anual |  |  |  |  | Activități organizate |
| 5.1.3. | Organizarea cursurilor gratuite de studiere a limbii române pentru adulți pentru diverse categorii profesionale (justiție, medicină, arte, economie, etc.) reprezentanți ai minorităților etnice/naționale | Ministerul Educației și Cercetării | Anual |  |  |  |  | Numărul de persoane organizate |
| 5.1.5. | Analiza cererii de învățare a limbii române de către grupurile etnice, populația adultă. | Ministerul Educației și Cercetării | Sistematic |  |  |  |  | Analiza efectuată |
| 5.1.6. | Elaborarea și editarea unui set de materiale didactice pentru învățarea limbii române de către adulți pe domenii de activitate.  | Ministerul Educației și Cercetării | Anual, începând cu 2023 |  |  |  |  | Set de materiale elaborate și editate |
| 5.1.7. | Elaborarea unor modele de teste de evaluare a competențelor lingvistice pentru anumite grupuri sociale și profesionale (în funcție de cererea pieței de muncă). | Ministerul Educației și Cercetării | Anual |  |  |  |  | Modele de teste elaborate și editate |
| **OBIECTIVUL GENERAL 6: Dezvoltarea cooperării între instituțiile de stat, organizațiile publice și sectorul privat în vederea îmbunătățirii competențelor lingvistice în conformitate cu nevoile societății**  |
| **Obiectivul specific 6.1.** *Intensificarea parteneriatelor între între actanții educaționali, autoritățile locale, mass-media ș.a. în vederea sporirii calității învățării limbii române în instituțiile de învățământ cu predare în limbile minorităților naționale* |
| 6.1.1. | Elaborarea cadrului normativ privind implicarea autorităților locale în procesul de predare-învățare a limbii române în instituțiile de învățământ cu predare în limbile minorităților naționale | Ministerul Educației și Cercetării | Trimestrul II-III, 2024 |  |  |  |  | Document elaborat și aprobat |
| 6.1.2. | Organizarea de evenimente de promovare a limbii române în cadrul bibliotecilor școlare: excursii, flash moburi, discuții/ dezbateri, în colaborare cu asociațiile minorităților naționale, cu personalități din domeniul culturii, reprezentanți ai minorităților naționale - vorbitori fluenți ai limbii române | Ministerul Educației și Cercetării | Anual |  |  |  |  | Activități organizate și desfășurate |
| 6.1.3. | Implicarea publicului larg în implementarea politicii lingvistice de stat prin organizarea de conferințe, seminare, concursuri, cluburi de discuții în limba română pe diverse domenii de interes. | Ministerul Educației și Cercetării | Sistematic |  |  |  |  | Activități organizate și desfășurate |
| 6.1.4. | Desfășurarea evenimentelor de informare a populației adulte (prin Internet, emisiuni televizate, reviste pentru adulți etc.) privind oportunitățile de învățare a limbii române. | Ministerul Educației și Cercetării | Sistematic |  |  |  |  | Evenimente desfășurate |